ཁོ་ན་ལ་འཇུག་པའི་འགལ་བ་དང་ཕྱོགས་གཉིས་ལ་འཇུག་པའི་མ་ངེས་པ་་་་་་་
གཉིས་ཀ་ཁྱབ་པ་མ་གྲུབ་པའི་ལྟར་སྣང་ཞེས་གཅིག་ཏུ་འགྱུར་ལ། འདོད་ན་གཏན་ཚིགས་
ལྟར་སྣང་ལ་གཉིས་སུ་གྲངས་ངེས་པར་འགྱུར་ཞིང་། གཉིས་པོ་དེའང་མ་གྲུབ་པ་ཡིན་པར་
མཉམ་པའི་ཕྱིར་མཐར་གཏན་ཚིགས་ལྟར་སྣང་ཀུན་ལ་མ་གྲུབ་ཅེས་བརྗོད་པས་ལན་ཐེབས་་་
པས་གཅིག་ཏུ་འདུ་བར་འགྱུར་རོ། །གལ་ཏེ་གཉིས་ཀ་མ་གྲུབ་པ་ཡིན་མོད་ཀྱི། རྟགས་མ་
གྲུབ་པ་དང་ཁྱབ་པ་མ་གྲུབ་ཅེས་གཉིས་སུ་འབྱེད་དགོས་ཏེ། མ་ཕྱེ་ན་ངོས་མི་ཟིན་པས་རྩོད་
པ་མི་བདེའོ་ཞེ་ན། དེ་ནི་སྔ་མ་ལའང་མཚུངས་སོ། །ཡང་ན་ཁྱབ་པ་འགལ་བ་ལ་ཁྱབ་པ་མ་
གྲུབ་ཅེས་བརྗོད་པ་དེ་འཁྲུལ་བར་ཡང་འགྱུར་ཏེ།
དཔེར་ན་སྒྲ་བྱས་པའི་ཕྱིར་རྟག་པར་
ཐལ་ཞེས་པ་ལ་བྱས་ཀྱང་མི་རྟག་ན་ཅི་སྟེ། ཁྱབ་པ་མ་གྲུབ་ཅེས་བརྗོད་ན་བྱས་པ་ལ་རྟག་པ་
སྲིད་པར་ཤུགས་ལ་ཁས་བླངས་པའི་ཕྱིར་རོ། །
[གཉིས) འཐད་པ་བརྗོད་པ།
གཉིས་པ་འཐད་པ་བརྗོད་པ་ནི། དེས་ན་མཁས་པས་ཐལ་འགྱུར་གྱི་ལན་ནི་འགལ།
མ་ངེས། མ་གྲུབ། འདོད་པ་སྟེ་རྣམ་པར་ཐར་པའི་སྒོ་བཞིས་གདབ་བོ། །ཐལ་འགྱུར་ཡང་
དག་ལན་གྱིས་བཟློག་པར་མི་ནུས་པ་ཡིན་ན་འཁོན་འཛིན་དང་ཐབས་ཀྱིས་མི་བཤོལ་བར་་་་
ཚད་མས་གྲུབ་པ་དེ་ཡི་རྗེས་སུ་འབྲངས་ན་དམ་པའི་ལུགས་ཡིན་ནོ། །དེ་ལྟར་འཐད་ཕྱོགས་
སྒྲུབ་པ་དང་མི་འཐད་པའི་ཕྱོགས་སུན་འབྱིན་བྱེད་ཀྱི། རིགས་པའི་གཞུང་ལུགས་དྲི་མ་མེད་
562

པ་གང་ཟག་ཁང་གིས་ཤེས་པར་གྱུར་པས་མཁས་པ་དེ་དག་ནི་རྫོགས་པ་ཡི་སངས་རྒྱས་
རྣམས་ཀྱི་བསྟན་པ་རྣམ་པར་དག་པ་གཞན་དྲིང་མི་འཇོག་པའི་བློ་གྲོས་ཀྱིས་འཛིན་ནུས་པ་་་་
ཡིན་ནོ། །ཚད་མ་རིགས་པའི་གཏེར་ལས་གཞན་དོན་རྗེས་སུ་དཔག་པ་བརྟག་པའི་རབ་ཏུ་
དབྱེ་པ་སྟེ་བཅུ་གཅིག་པའི་མཆན་འགྲེལ་བཤད་པའོ། ། །།
563

རྩ་བའི་ས་བཅད་གསུམ་པ། བསྟན་བཅོས་མཐར་ཕྱིན་པའི་བྱ་བ།
རྩ་བའི་གསུམ་པ་བསྟན་བཅོས་མཐར་ཕྱིན་པའི་བྱ་བ་ལ་གསུམ། བསྟན་བཅོས་ཇི་ལྟར་
བརྩམས་པའི་ཚུལ། དེའི་དགེ་བ་སངས་རྒྱས་ཀྱི་སར་བསྔོ་བ། རྩོམ་པ་པོའི་མཚན་བསྟན་
ནས་བསྟན་བཅོས་ལ་ཡིད་ཆེས་བསྐྱེད་པའོ། །
ས་བཅད་དང་པོ། བསྟན་བཅོས་ཇི་ལྟར་བརྩམས་པ།
དང་པོ་ལ་ལྔའི།
དང་པོ། རྩོམ་པ་པོའི་ཤེས་རབ་ཀྱི་ཁྱད་པར་བསྟན་པ།
དང་པོ་རྩོམ་པ་པོའི་ཤེས་རབ་ཀྱི་ཁྱད་པར་བསྟན་པ་ནི། སྐྱེ་བ་གོང་མ་དང་། དེའི་
ཡང་གོང་མ་སོགས་སྐྱེ་བ་སྔ་མ་རྣམས་སུ་བརྩོན་པས་ཡང་དང་ཡང་དུ་གཞུང་ལུགས་ལ་་་་་
མཁས་པ་དག་བསྟེན་ཅིང་། དེའང་ཕྱོགས་རེ་ཤེས་ཙམ་མིན་པ་མཁས་པ་ཆེན་པོ་རྣམས་ལ་
ལེགས་གསུང་དགོངས་འགྲེལ་དང་བཅས་པའི་ཚུལ་མཐའ་དག་སྔོན་དུ་སྦྱངས་ཟིན་པའི་
ཤུགས་ཀྱིས་སྐུ་ཚེ་འདིར་ལན་རེའམ་ཟུང་རེ་ཐོས་པ་ཙམ་གྱིས་གཞུང་ལུགས་ཀུན་གྱི་ཚིག་དང་
དོན་གྱི་ཆ་མ་ལུས་པ་བདེ་བླག་ཏུ་ཤེས་ནུས་པའི་བློ་དང་ལྡན་པ་ནི་ཀུན་དགའ་རྒྱལ་མཚན་་་་
དཔལ་བཟང་པོ་སྟེ། དོན་དུ་རྗེ་བཙུན་བརྟན་པའི་འཁོར་ལོ་ལས་གཉིས་སུ་མེད་དོ། །
གཉིས་པ། གང་ལ་བརྟེན་ནས་བརྩམས་པའི་ཚུལ།
གཉིས་པ་གང་ལ་བརྟེན་ནས་བརྩམས་པའི་ཚུལ་ནི། ཕས་རྒོལ་གྱི་ཕྱོགས་ཐམས་ཅད་
ལས་རྣམ་པར་རྒྱལ་བ་དཔལ་ལྡན་ཕྱོགས་ཀྱི་གླང་པོ་དང༌། ཆོས་ཀྱི་གྲགས་པའི་གཞུང་ཆེན་
པོ་ཚད་མ་མདོ་དང་རྣམ་འགྲེལ་ལ་སོགས་པའི་སྡེ་བདུན་དང༌། དེ་དག་གི་དགོངས་འགྲེལ་
གཞན་དང་བཅས་པ་རྣམས་ལེགས་པར་རྟོགས་ཤིང་། དེའི་ཕྱིར་རྟོག་གེའི་རིགས་ལམ་གྱི་
ོ
'
}
564

གནད་གསང་མ་ནོར་བའི་ཚུལ་ཤེས་ནས་ཡང་དག་པའི་རིགས་པ་མཆོག་གི་ལམ་གསལ་བའི་་
བསྟན་བཅོས་རིགས་པའི་གཏེར་ཞེས་བྱ་བ་འདི་བསྒྲུབས་པ་ཡིན་ནོ།
གསུམ་པ། བརྩམས་པའི་དགོས་པ་དངོས་བསྟན་པ།
གསུམ་པ་བརྩམས་པའི་དགོས་པ་དངོས་བསྟན་པ་ནི། ཐུབ་པ་སེར་སྐྱའི་ལུགས་འཛིན་
གྲངས་ཅན་པ་དེ་ཉིད་ཉེར་ལྔ་འདོད་པ་དང་།
དྲང་སྲོང་རྐང་མིག་པའི་གཞུང་འཛིན་པ་
རིག་བྱེད་པ་དང་། འུག་པའི་བུའི་ལུགས་བྱེ་བྲག་པ་ཚིག་གི་དོན་དྲུག་འདོད་པ་དང་།
མཁའ་གོས་ཅན་ཞེས་གཅེར་བུ་པ་སྟེ་ཚིག་གི་དོན་དགུ་འདོད་པ་དང༌། ཚུ་རོལ་མཛེས་པ་བ་
སྟེ་རྒྱང་འཕེན་པའི་གཞུང་འཛིན་པ་རྣམས་དང༌། ཐོས་སྒྲོགས་པ་སྟེ་བྱེ་སྨྲ་དང༌། གངས་
རིའི་ཁྲོད་དུ་གནས་པ་ཕྱ་གཙང་དན་གསུམ་སོགས་ཀྱིས་ལྡོག་པ་དོན་ལ་ཡོད་པར་འདོད་པ་་་
སོགས་རང་བཟོའི་གཞུང་ལུགས་སྣ་ཚོགས་སུ་སྨྲ་བ་རྣམས་ཀྱི་རྟོག་གེ་ངན་པ་འཇོམས་པར་
བྱེད་པའི་སླད་དུ་བསྟན་བཅོས་ཆེན་པོ་འདི་བྱས་སོ། །
བཞི་པ། དེས་ན་མཁས་པར་བསྟེན་པ་རིགས་པར་བསྟན་པ།
བཞི་པ་དེས་ན་མཁས་པར་བསྟེན་རིགས་པར་བསྟན་པ་ནི།
ཡོད་ཀྱང་ལེགས་པར་བཤད་པའི་སྙིང་པོའམ་དོན་མ་རྙེད་ཅིང་།
བློ་ཡི་ནུས་པ་ཅུང་ཟད་
ཉིན་དང་མཚན་དུའང་
འབད་པ་བྱས་ཀྱང་གཞུང་ལུགས་ཕྱོགས་རེ་ཙམ་ཡང་མཐའ་ཆོས་པའམ་དཔྱིས་མ་ཕྱིན་པ་་་་་་
དང་། རྟག་ཏུ་བརྩོན་པས་ཏིང་འཛིན་བསྒྲུབས་ཀྱང་རྣམ་རྟོག་ཅུང་ཟད་མགོ་ནོན་པ་ཙམ་
ལས་སངས་རྒྱས་དགྱེས་པའི་ལམ་རྣམ་དག་ལས་གོལ་བ་དག་ཀྱང་མཐོང་བས། ཀྱེ་མ་སྙིགས་
དུས་ཀྱི་སྐྱེ་བོ་ཕྱོགས་རེའི་དོན་ཙམ་ལ་ཆོས་ཤེས་སུ་འཛིན་པ་རྣམས་ཀྱང་བླང་དོར་སྐྱོན་ཡོན་་
གྱི་ཚུལ་ལེགས་པར་སོམས་ལ། སླར་ཡང་དག་པའི་གནད་སྟོན་པའི་མཁས་པ་བསྟེན་པར་
རིགས་སོ། །
ལྔ་པ། དེ་རྒྱུ་མཚན་གྱི་སྒོ་ནས་ངེས་པར་བྱ་བ།
565

ལྔ་པ་དེ་རྒྱུ་མཚན་གྱི་སྒོ་ནས་ངེས་པར་བྱ་བ་ནི།
སྡེ་བདུན་ནས་བཤད་པའི་རིགས་
པའི་དེ་ཁོ་ན་ཉིད་མ་ནོར་བའི་ཚུལ་ནི་འདི་ཡིན་ནོ་ཞེས་རྒན་པོའི་ཟེར་སྒྲོས་བསྐྱར་བའི་
ལུགས་ངན་པ་དེ་དོར་ནས་ས་སྐྱ་པཎྜི་ཏ་ངས་ཚུལ་འདི་བཤད་པ་ཡིན་ལ། སྐྱེས་སྦྱངས་ཀྱི་བློ་
ནུས་དང་ལྡན་པས་རིགས་པའི་གནད་མཁྱེན་པ་དེ་དག་བསྟན་བཅོས་འདི་བཞེད་ཅིང་
དགའ་བར་འགྱུར་མོད། འདིའི་དོན་མཆོག་ཏུ་ཟབ་པས་ན་ལན་མང་པོར་ཐོས་སུ་ཟིན་ཀྱང་
བླུན་པོའི་སྤྱོད་ཡུལ་དུ་གྱུར་པ་མིན་ནོ། ། །
ས་བཅད་གཉིས་པ། དེའི་དགེ་བ་སངས་རྒྱས་ཀྱི་སར་བསྔོ་བ།
གཉིས་པ་དེའི་དགེ་བ་སངས་རྒྱས་ཀྱི་སར་བསྔོ་བ་ནི། དེ་ལྟར་ལེགས་པར་བཤད་པ
གང་ཟག་སྐལ་བ་དང་ལྡན་པ་རྣམས་ཀྱི་བློ་གྲོས་ཀྱི་མིག་ཕྱེ་བར་བྱས་ནས། དེ་ལ་ཟབ་ཅིང་ཕྲ་
བ་ཤེས་བྱའི་དེ་ཁོ་ན་ཉིད་འདིའོ་ཞེས་ཇི་ལྟ་བ་བཞིན་དུ་ལེགས་པར་བསྟན་པའི་དགེ་བ་འདི་
ཡིས་ཟབ་ཅིང་རྒྱ་ཆེ་བའི་དོན་ཐམས་ཅད་མངོན་སུམ་དུ་གཟིགས་པའི་ཡེ་ཤེས་ཉིད་ཐོབ་ནས་
རིས་སུ་མ་ཆད་པའི་འགྲོ་བ་ཀུན་གྱི་མཐར་ཐུག་གི་སྐྱབས་དམ་པར་གྱུར་ཅིག་ཅེས་སྨོན་ལམ་་
གནང་བའོ། །
ས་བཅད་གསུམ་པ།
ཆེས་པར་བསྐྱེད་པ།
རྩོམ་པ་པོའི་མཚན་བསྟན་ནས་བསྟན་བཅོས་ལ་ཡིད་
དེ་
གསུམ་པ་རྩོམ་པ་པོའི་མཚན་བསྟན་ནས་བསྟན་བཅོས་ལ་ཡིད་ཆེས་བསྐྱེད་པ་ནི།
ལྟར་ཚད་མ་རིགས་པའི་གཏེར་ཞེས་བྱ་བའི་བསྟན་བཅོས་འདི་ནི་རྡོ་རྗེ་གདན་ནས་དཔག་་་་
ཚད་བརྒྱ་འདས་པ་ཡུལ་བྱང་ཕྱོགས་ཁ་བ་ཅན་གྱི་རྒྱུད་དུ་བྱུང་བ་ཚིག་གི་འགལ་འབྲེལ་་་་་་་
གཅོད་པ་སྒྲ་དང་། ། དོན་གྱི་འགལ་འབྲེལ་གཅོད་པ་ཚད་མ་དང༌། པྲི་ཏ་ཛ་ཏའི་སྡེབ་སྦྱོར་
དང་།༑ མཁས་པའི་ཡིད་འཕྲོག་པའི་ཉམས་དང་ལྡན་པའི་ཚིག་གི་རང་བཞིན་ཅན་གྱི་སྙན་
ངག་དང་། དེའི་སྐྱོན་ཡོན་འབྱེད་པའི་གཞུང་ཚིག་གི་རྒྱན་དང༌། དངོས་བཏགས་ཀྱི་མིང་
566

གི་ཚུལ་ཤེས་པའི་མངོན་བརྗོད་དང་། བཟོ་ལ་སོགས་པ་ཐ་སྙད་ཀྱི་གཙུག་ལག་རྣམས་
ལེགས་པར་ཤེས་པས་འཆད་པ་དང་། རྩོམ་པ་དང༌། རྩོད་པའི་ཚུལ་ལ་སྤོབས་པ་དགེ་བ་
ཅན༑ ཁྱད་པར་ཚད་མའི་གཞུང་ཀུན་ལས་བཏུས་དང༌། སྡེ་བདུན་གྱི་དགོངས་དོན་ཕྱིན་ཅི་
མ་ལོག་པར་ཁོང་དུ་ཆུད་ཅིང་།
བདེ་བར་གཤེགས་པའི་གསུང་རབ་མཐའ་དག་གི་ལུང་
དང༌།༑ ངེས་དོན་རྣམ་པར་ངེས་པའི་རིགས་པ་དང༌། གནད་དོན་བདེ་བླག་ཏུ་རྟོགས་པའི་
མན་ངག་གི་ཚུལ་མཐའ་དག་ལ་བློའི་སྣང་བ་ཐོབ་པ་ཤཱཀྱའི་དགེ་སློང་ཀུན་དགའ་རྒྱལ་མཚན་
དཔལ་བཟང་པོ་ཞེས་བྱ་བས་ཚིག་སྒྲོས་ལྷུར་ལེན་པའི་སྡེབ་སྦྱོར་སྤངས་ནས་གནད་དོན་གོ་་་་་
བདེ་བར་བཀྲོལ་ཏེ། ཡོན་ཏན་རིན་པོ་ཆེ་དུ་མའི་འབྱུང་གནས་དཔལ་ས་སྐྱའི་གཙུག་ལག་
ཁང་དུ་ལེགས་པར་སྦྱར་བའོ། ། ། །
567

སླར་སྨྲས་པ།
མཆན་འགྲེལ་གྱི་མཇུག་བྱང་།
དཔྱད་གསུམ་མན་ངག་རྡོ་རྗེའི་རལ་གྲི་ཡིས། །
མ་རྟོགས་ལོག་རྟོག་ཐེ་ཚོམ་དྲྭ་བ་ཀུན། །
བཅད་ནས་ངེས་ཤེས་དད་པ་ཐོབ་པ་ནི། །
ཐར་པའི་ལམ་དུ་འདྲེན་པའི་ཤིང་རྟ་ཡིན། །
སྐྱེས་ཐོབ་བློ་མིག་ཁོ་ནས་རྟོགས་དཀའི་གཞུང་། །
འཇལ་བའི་སྤོབས་པ་ཕྲ་ཡང་དགེ་བའི་བཤེས། །
དུ་མའི་མན་ངག་སྒྲོན་མེ་སྙིང་དབུས་སུ། །
ཡང་ཡང་བཏེག་པས་གནད་གསང་ཅུང་ཟད་མཐོང་། །
ཐལ་ཕྲེང་འཁྲུལ་འཁོར་ཡུན་དུ་བསྐོར་གྱུར་ན། །
དོན་གྱི་གོ་བ་སྟེར་ཕུལ་ཆེ་ན་ཡང་། །
དང་པོའི་ལས་ཅན་བདེ་བླག་འཇུག་ཕྱིར་དང་།
རང་ཉིད་བརྗེད་ངས་གདུང་བ་གཞོམ་སླད་བྲིས། །
འདི་ཡི་མཐའ་དཔྱོད་མ་ལུས་ངག་ཆོས་ཀྱི། །
ལེགས་བཤད་ངག་གི་དཔལ་སྟེར་ཞེས་བྱ་བ། །
ཐལ་བའི་འཁྲུལ་འཁོར་རྣོན་པོ་གསལ་བ་དེར། །
འཇུག་ན་དཔྲོག་ཏུ་མེད་པའི་ངེས་ཤེས་སྟེར། །
568

གྲོགས་དག་ཚེ་འདིར་གཤིས་པར་མ་འཐམས་པར། །
རང་བློ་ཤེས་བྱ་ཀུན་ལ་མ་སྦྱངས་ན། །
ཐམས་ཅད་མཁྱེན་པ་ནམ་མཁའི་མཐའ་ལྟར་རིང༌། །
ཞེས་པའི་རྡོ་རྗེའི་ལུང་དོན་སྙིང་ལ་ཆོངས། །
འདིར་འབད་དགེ་བའི་ཟླ་སྣང་འབུམ་གདལ་བས། །
ལུང་རྟོགས་བསྟན་པའི་ཀུནྡ་བཞད་པ་དང་།
འགྲོ་བའི་ཡིད་ཀྱི་མུན་པ་ཀུན་བསལ་ཏེ། །
ཞི་བསིལ་དམ་པར་ངལ་འཚོ་ཐོབ་གྱུར་ཅིག །
བདག་ཀྱང་ཚེ་རབས་ཀུན་ཏུ་དལ་འབྱོར་གྱི། །
རྟེན་འདི་དགེ་བའི་བཤེས་ཀྱིས་ཡོངས་བཟུང་སྟེ། །
འགལ་འབྲེལ་གཅོད་པའི་རྡོ་རྗེའི་ངག་རྣོན་པོས། །
ལོག་སྨྲ་ཚར་གཅོད་སྐལ་ལྡན་རྗེས་འཛིན་ཤོག །
ཅེས་ཚད་མ་རིགས་པའི་གཏེར་གྱི་མཆན་འགྲེལ་སྡེ་བདུན་གསལ་བའི་སྒྲོན་མེ་ཞེས་བྱ་བ་
འདི་ནི་མཁན་ཆེན་ཐམས་ཅད་མཁྱེནཔ་བྱམས་པ་ཀུན་དགའ་བསྟན་པའི་རྒྱལ་མཚན་དང་།
རྫོགས་པའི་སངས་རྒྱས་རྗེ་བླ་མ་འཇམ་དབྱངས་མཁྱེན་བརྩེའི་དབང་པོ་གཙོ་བོར་སྨོས་པའི་་་
འདྲེན་མཆོག་དུ་མའི་ཞབས་རྡུལ་སྤྱི་བོས་ལེན་པ་འཇམ་དབྱངས་བློ་གཏེར་དབང་པོས་ཆུང་་་
དུས་མཚན་ཉིད་ཀྱི་ཆོས་གྲྭ་འགྲིམས་སྐབས་ཐུབ་བསྟན་རྣམ་པར་རྒྱལ་བའི་མཁན་ཆེན་མི་
ཕམ་སེང་གེ་རབ་རྒྱས་དང་། གནས་ལྔ་རིགས་པའི་པཎ་ཆེན་ཨབྷཱ་ཡ་ཤྲཱི་མཾ་གྱི་ཞལ་ནས་
རྟགས་རིགས་པའི་སྐོར་ཕྱིན་ཅི་མ་ལོག་པར་ནོས་ཤིང་། ཁྱད་པར་ཡུལ་རྫ་སྟོད་ཀྱི་མ་ཧཱ་པཎྜི་
569

ཏ་མི་ཕམ་ཕྱོགས་ལས་རྣམ་རྒྱལ་གྱི་ཞབས་པད་ཡུན་དུ་བསྟེན་ནས་རྣམ་འགྲེལ་དང༌། རིགས་
པའི་གཏེར་གྱི་གཞུང་བཤད་དཔྱིས་ཕྱིན་པར་ཐོབ་སྐབས་བློས་ཇི་ཟིན་ཡི་གེར་བཀོད་པ་ལ།
དུས་ཕྱིས་རང་ལུགས་ཀྱི་ཡིག་ཆ་ཁུངས་ཐུབ་རྣམས་ལ་གཏུགས་ནས་གོ་བདེར་བྲིས་པའི་དགེ་་
བས་ལུང་རྟོགས་ཀྱི་བསྟན་པ་རིན་པོ་ཆེ་དར་ཞིང་རྒྱས་ལ་ཡུན་རིང་དུ་གནས་པར་གྱུར་ཅིག །
སརྦ་དཱ་ཀ་ལྱཱ་ཎཾ་བྷ་ཝ་ཏུ།། །།
570

ཟུར་བཀོད།
དཔལ་ལྡན་བློ་གྲོས་དྷཱིཿ ལས་བྱུང་བ་གཞོན་ནུའི་ཚུལ་འཆང་མཛེས་པའི་སྐུ། །
ཆུ་སྐྱེས་བསིལ་ཟེར་ཅན་དབུས་སྐྱིལ་མོ་ཀྲུང་བཅས་རོལ་པའི་འགྱིང་བག་ཅན། །
གུར་གུམ་མདོག་ཅན་ཟུར་ཕུད་ལྔ་པ་སྙན་གོང་ཨུཏྤལ་གྱིས་མཛེས་ཤིང་།
སྣ་ཚོགས་རིན་ཆེན་རྒྱན་སྤྲས་ལྷ་ཡི་ན་བཟས་སྨད་གཡོགས་ལེགས་པར་བསྒོས། །
ཕྱག་གཡས་མཁའ་ལྟར་སྔོ་བའི་རལ་གྲི་ཚ་ཟེར་ཅན་འོད་རབ་འཕྲོས་པས། །
མུན་པའི་འཐིབས་པོ་དྲལ་ཞིང་བདུད་བཅོམ་དེ་བཞིན་ཉིད་དོན་ཐུགས་ཆུད་ཅིང་།
གཡོན་གྱི་ཨུཏྤལ་འདབ་བརྒྱ་རྣམ་རྒྱས་མགུལ་པའི་ངོས་སུ་རབ་རྒྱས་པའི། །
གེ་སར་སྙིང་པོ་དྲི་མེད་སྟེང་ན་རྒྱལ་བའི་གསུང་རབ་གླེགས་བམ་བསྣམས། །
ཁྱོད་གཙུག་མི་བསྐྱོད་སྐྱོབ་པས་རབ་མཚན་རྡོ་རྗེ་རྣོན་པོ་ཡི་གེ་དྲུག །
བཞད་པའི་གད་རྒྱངས་ཅན་གྱི་ཞབས་རྡུལ་ཡིད་འོང་བདག་གི་སྤྱི་བོར་ཞོག །
ཁྱོད་སྐུ་བདག་ལས་སྙིང་གི་འཁོར་ལོར་རྣམ་བསམས་གང་གི་ཆགས་སྡང་སོགས། །
ངན་སེམས་ཐ་ཆད་དམ་པས་སྨད་པ་དེ་ཀུན་མགོན་པོས་བཟོད་མཛོད་ཅིག །
རྒྱལ་སྲས་ཐུ་བོའི་རྣམ་ཐར་ཟབ་ཅིང་རྒྱ་ཆེ་བདག་ལ་ཉེར་སྩོལ་མཛོད། །
ཡབ་གཅིག་ཉིད་ལས་ལྷ་གཞན་དག་ལ་རེ་བ་མ་མཆིས་སྐལ་ངན་བདག །
ཉིན་མཚན་ཀུན་ཏུ་འཇམ་དབྱངས་གུས་པས་བསམ་ཀྱང་ཁྱེད་ཀྱི་ཐུགས་རྗེའི་ཤུགས། །
ཅུང་ཟད་མེད་སྙམ་འོན་ཀྱང་བྱུར་ངན་རང་གི་ཉེས་པས་བསླད་པར་ཟད།
ད་དུང་ཁྱོད་མཉེས་མ་གྱུར་བར་དུ་སྐྱབས་གཞན་འཚོལ་བར་མ་གྱུར་ཅིག །
571

བཅོམ་ལྡན་འདས་མགོན་པོ་འཇམ་པའི་རྡོ་རྗེ་ལ་མཆོད་པར་བརྗོད་པའི་ཚུལ་གྱིས་
བསྟོད་པ་ས་སྐྱ་པཎྜི་ཏས་སྦྱར་བའོ། །
པར་བྱང་།
སྡེ་བདུན་མདོ་བཅས་པ་ཡི། །
དགོངས་པ་གསལ་བྱེད་རིགས་པའི་གཏེར། །
མཆན་གྱིས་འགྲེལ་འདི་བེར་ཚང་བའི། །
ཆོས་རྗེ་མཁས་གྲུབ་རྒྱ་མཚོ་ཡིས། །
དགེ་བའི་བཤེས་ལ་དྲིན་གཟོ་དང་། །
དམ་པའི་ཆོས་ལ་བཀུར་སྟིའི་ཕྱིར། །
ཆོས་སྦྱིན་མི་ཟད་པར་དུ་བསྒྲུབས། །
དགེ་བས་བཤད་སྒྲུབ་བསྟན་པ་དང་། །
ཕ་མས་གཙོ་བྱས་ཡིན་ཅན་ཀུན། །
བྱང་ཆེན་རྒྱལ་སར་འགོད་གྱུར་ཅིག །
དགེ་ལེགས་འཕེལ།། །།
572